Zuma-skildery: Wag vrygespreek | Maroela Media
Die skildery nadat dit met swart verf en rooi kruise geskend is.
Die veiligheidswag wat daarvan aangekla is dat hy 'n man aangerand het terwyl laasgenoemde 'n skildery van president Jacob Zuma in die Goodman-galery geskend het, is vrygespreek, het The Citizen Maandag berig.
Paul Molesiwa is daarvan aangekla dat hy Louis Mabokela op 22 Mei 2012 by die galery aangerand het. Cliff Alexander, Molesiwa se regsverteenwoordiger, het gesê die staat kon nie bewys dat sy kliënt opgetree het met die doel om ernstig te beseer toe hy Mabokela in hegtenis geneem het nie.
"Die hof het bevind dat hy nie die grense van selfverdediging of artikel 49 van die Strafproseswet oorskry het nie," het Alexander gesê.
Makobela is in Augustus verlede jaar skuldig bevind aan kwaadwillige beskadiging van eiendom nadat hy die "Spear"-skildery geskend het. Die Kaapse kunstenaar, Brett Murray, het die skildery, wat Zuma met sy ontblote privaatdele uitbeeld, geverf. Makobela is tot ses maande tronkstraf gevonnis wat vir vyf jaar opgeskort is.
Prof. Barend la Grange het 'n skulderkenningsboete van R1 000 betaal nadat hy op dieselfde dag rooi kruise oor die skildery geverf het.